આ સૃષ્ટિ ઊપજી, તે પહેલાં એકમાત્ર પરમાત્મા નામનું કશુંક તત્વ હતું. એને બ્રહ્મ પણ કહેવામાં આવે છે. એ સચ્ચિદાનંદ પણ કહેવાય છે. ટૂંકમાં, એ સત્ પણ કહેવાય છે. એ બ્રહ્મ સતમાં, એક સંકલ્પ ઊપજ્યો, કે “ભલે સૃષ્ટિ થઈ જાય.” એવો સંકલ્પ થયો, ને પછી, સૃષ્ટિના પ્લાનનો વિચાર થયો. સૃષ્ટિની રચનાનો જ્યારે પરમાત્મા બ્રહ્મે સંકલ્પ કર્યો, ત્યારે એનું નામ “ઈશ્વર” પડ્યું, કેમકે, એક જગત ઊભું કરીને એના ઉપર રાજ્ય કરવાનો એણે વિચાર કર્યો. ઈશ્વરનો અર્થ, મોટામાં મોટો રાજા થાય છે.